PATVIRTINTA:

Šiaulių miesto savivaldybės administracijos direktoriaus 2022 m. sausio .... d. įsakymu Nr. A-......

**ŠIAULIŲ MIESTO BENDROJO PLANO KOREGAVIMO**

**TERITORIJOSE TARP TRUMPIŠKIŲ, BAČIŪNŲ, PRAMONĖS G. IR ŽELDYNŲ PLOTO BEI ŠIAULIŲ MIESTO ADMINISTRACINĖS RIBOS, LINGAILIŲ G., SKLYPO, KURIO KADASTRO NR. 2901/8001:0007, IR BAČIŪNŲ G.**

**PLANAVIMO DARBŲ PROGRAMA**

**I. BENDROJI DALIS**

 1. Rengiant Šiaulių miesto savivaldybės teritorijos bendrojo plano koregavimą, būtina vadovautis Lietuvos Respublikos teritorijų planavimo įstatymu, poįstatyminiais teisės aktais, Kompleksinio teritorijų planavimo dokumentų rengimo taisyklėmis, patvirtintomis Lietuvos Respublikos aplinkos ministro 2014-01-02 įsakymu Nr. D1-8 „Dėl kompleksinio teritorijų planavimo dokumentų rengimo taisyklių patvirtinimo“, Teritorijų planavimo erdvinių duomenų specifikacija, patvirtinta Lietuvos Respublikos aplinkos ministro 2013 m. gruodžio 31 d. įsakymu Nr. D1-1009 „Dėl teritorijų planavimo erdvinių duomenų specifikacijos patvirtinimo“ ir Šiaulių miesto bendrojo plano sprendinių įgyvendinimo stebėsenos ataskaita, patvirtinta Šiaulių miesto savivaldybės administracijos direktoriaus 2016 m. sausio 6 d. įsakymu Nr. A-13 „Dėl Šiaulių miesto bendrojo plano sprendinių įgyvendinimo stebėsenos ataskaitos patvirtinimo“.

 2. Rengiant Šiaulių miesto savivaldybės teritorijos bendrojo plano koregavimą, būtina tęsti strateginės plėtros kryptis, numatytas bendrojo plano sprendiniuose iki 2019 metų, siekiant užtikrinti gyventojų interesus, pradėtų darbų ir statybų tęstinumą, investicijų stabilumą, palaikyti bendradarbiavimą ir partnerystės ryšius su kaimyninėmis savivaldybėmis darniai miesto plėtrai užtikrinti. Rengėjas privalo įvertinti aukštesnio lygmens kompleksinio teritorijų planavimo dokumentų, patvirtintų po Šiaulių miesto savivaldybės teritorijos bendrojo plano įsigaliojimo, sprendinius.

 3. Bendrasis planas koreguojamas nekeičiant galiojančio Šiaulių miesto savivaldybės teritorijos bendrojo plano tikslo – Šiaulių miesto bendrojo plano – teritorijų kompleksinio planavimo dokumento teritorijos erdvinio vystymo politikai, teritorijos naudojimo ir apsaugos prioritetams bei svarbiausioms tvarkymo priemonėms nustatyti parengimas.

 4. Bendrojo plano korektūra yra kompleksinio planavimo dokumentas, nekeičiantis planuojamos miesto teritorijos erdvinio vystymo koncepcijos bei funkcinio vystymo krypčių, teritorijos naudojimo bei apsaugos principų ir Šiaulių miesto savivaldybės teritorijos bendrojo plano sprendiniuose įgyvendinamų bendrojo plano kompetencijai priskirtų uždavinių.

**II. BENDROJO PLANO KOREGAVIMO UŽDAVINIAI**

 5. Koreguoti Šiaulių miesto bendrojo plano, patvirtinto Šiaulių miesto savivaldybės tarybos 2009 m. sausio 29 d. sprendimu Nr. T-1, nustatytus teritorijos naudojimo reikalavimus galimam pramonės parko įrengimui ir atsižvelgiant į visuomenės poreikius, planuojamos teritorijos kraštovaizdį ir biologinę įvairovę, geografinę padėtį, geologines sąlygas, esamas urbanistines, inžinerines, susisiekimo, žemės ir kito nekilnojamojo turto valdytojų, naudotojų ir trečiųjų asmenų interesus ir teises, architektūros, aplinkosaugos, visuomenės sveikatos saugos, gamtos apsaugos, ir kitus poreikius. Suformuoti planavimo lygmenį atitinkančias teritorijos funkcinio ir erdvinio vystymo kryptis.

 6. Patikslinti miestui svarbius susisiekimo infrastruktūros parametrus planuojamoje teritorijoje (galiojančio Bendrojo plano uždavinys – plėtoti inžinerinę, susisiekimo ir kitą visuomenės poreikiams tenkinti reikalingą infrastruktūrą).

 7. Patikslinti saugomų teritorijų ir „Natura 2000” teritorijų ribas planuojamose teritorijose ir nustatyti, ar šiose teritorijose galimas pramonės ir sandėliavimo objektų teritorijos žemės naudojimo būdas, ar tai neprieštarauja aukštesnio lygmens (regioninio, nacionalinio, Europos bendrijos bei tarptautinio) aplinkosauginiams tikslams ir nedaro žalos šalies teritorijos gamtinei aplinkai. Tikslinant gamtinio karkaso teritorijų ribas, nustatyti jų tvarkymo ir kitas priemones.

 8. Planuojamose teritorijose atlikti miesto žaliųjų plotų sistemą formuojančių teritorijų ribų tikslinimą ir/ar plotų koregavimą, vadovaujantis Gamtinio karkaso nuostatais (Žin. 2010, Nr. 87-4619). Darbą atlikti naudojant pačius naujausius duomenis – georeferencinių erdvinių duomenų rinkinį GDR10LT, Lietuvos Respublikos teritorijos skaitmeninio rastrinio ortofotografinio žemėlapio ORT10L bei Valstybinės miškų tarnybos, Lietuvos geologijos tarnybos prie Aplinkos ministerijos, LR saugomų teritorijų valstybės kadastro, Kultūros vertybių registro, Teritorijų planavimo dokumentų registro, Registrų centro duomenis. Šiaulių miesto teritorijos gamtinio karkaso teritorijų ribų tikslinimą ir/ar koregavimą atlikti įvertinant kraštovaizdžio struktūrą ir pobūdį – reljefą, paviršinio vandens telkinius, šlapynes, miškus, kitų natūralių ir pusiau natūralių buveinių išsidėstymą, žemės naudmenas ir antropogenizacijos laipsnį.

 9. Planuojamoje teritorijoje tarp Šiaulių miesto administracinės ribos, Lingailių g., sklypo, kurio kadastro Nr. 2901/8001:0007, ir Bačiūnų g., nustatyti Rėkyvos ežero paviršinio vandens telkinio apsaugos zonos ir pakrančių apsaugos juostos plotį, pateikiant želdinių apsaugos ir formavimo principus naujai nustatytose vandensaugos juostose ir zonose.

**III. BENDROJO PLANO KOREGAVIMO REIKALAVIMAI**

 7. Planavimo organizatoriaus įgaliotas Bendrojo plano rengėjas apie parengtą Bendrojo plano koregavimo dokumentą, susipažinimą su šiuo dokumentu turi paskelbti Lietuvos Respublikos teritorijų planavimo dokumentų rengimo ir teritorijų planavimo proceso valstybinės priežiūros informacinėje sistemoje (TPDRIS), Šiaulių miesto savivaldybės interneto svetainėje (informuojant Užsakovo atstovą). Rengėjas turi parengti motyvuotus atsakymus į visuomenės paklausimus, pasiūlymus ir pretenzijas ir pateikti juos Užsakovui.

 8. Rengiant bendrojo plano koregavimą teritorijos vystymo koncepcija nebus rengiama ir nebus atliekamas koncepcijos nepriklausomas profesinis vertinimas.

 9. Rengiant bendrojo plano koregavimą tyrimai ir galimybių studijos nebus atliekami.

 10. Rengiant bendrojo plano koregavimą atviras konkursas geriausiai urbanistinei idėjai atrinkti nebus rengiamas.

 11. Rengiant Bendrojo plano koregavimą, Rengėjas turi atlikti Strateginį pasekmių aplinkai vertinimą (SPAV) Vyriausybės nustatyta tvarka pateiktiems sprendiniams.

 12. Rengdamas Bendrojo plano koregavimą, Rengėjas turi atlikti visas derinimo, tvirtinimo ir viešumą užtikrinančias procedūras teisės aktais bei Jungtinių tautų Ekonominės komisijos (Ohuso) konvencijoje nustatyta tvarka, pristatyti sprendinius visuomenei bei Šiaulių miesto savivaldybės tarybai.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_